เตรียมนำแนวทางจัดการด้านเกษตรญี่ปุ่น มาปรับใช้บริหารยางพาราไทยทั้งระบบ
นายทองเปลว กองจันทร์ ปลัดกระทรวงเกษตรและสหกรณ์ ในฐานะกรรมการการยางแห่งประเทศไทย เปิดเผยภายหลังเดินทางเยือนประเทศญี่ปุ่น เพื่อศึกษาดูงานด้านการบริหารจัดการสินค้าเกษตรของสหกรณ์การเกษตรญี่ปุ่น ซึ่งเป็นองค์กรที่ทําหน้าที่สนับสนุน การทําการเกษตรของสมาชิก อาทิ การให้คำปรึกษาด้านทําการเกษตร ด้านการตลาด โดยทําหน้าที่รวบรวมสินค้า คัดแยก แปรรูป บรรจุหีบห่อ กระจายสินค้า ตลอดจนการจัดจำหน่ายสินค้าเกษตร การจัดซื้อปุ๋ย สารเคมีทางการเกษตร เครื่องจักรและอุปกรณ์การเกษตรเพื่อให้เกษตรกรได้ใช้ร่วมกัน ให้บริการทางการเงินสินเชื่อ การทําประกันชีวิตและประกันภัย ฯลฯ และดําเนินกิจกรรมอื่นๆ เช่น โรงพยาบาล การท่องเที่ยวและจัดทําหนังสือพิมพ์รายวัน เป็นต้น จากนั้นไปยังบริษัทแปรรูป หน่วยงานที่เกี่ยวกับด้านการแปรรูปผลิตภัณฑ์ สินค้าทางการเกษตร โดยการศึกษาดูงานในครั้งนี้ เพื่อนำองค์ความรู้และเทคโนโลยีด้านเกษตรของญี่ปุ่นไปพัฒนาเทคโนโลยีและนวัตกรรมในการแปรรูปยางพาราของไทย เพื่อเพิ่มมูลค่าของยางและเพิ่มมูลค่าผลิตภัณฑ์ยางพาราแปรรูป ให้ได้คุณภาพตามมาตรฐานสากล ตรงตามความต้องการของตลาดในต่างประเทศ รวมทั้งเพิ่มมูลค่าส่งออกยางพาราให้มากขึ้น ปลัดกระทรวงเกษตรและสหกรณ์ ได้มอบนโยบายให้ทูตเกษตรประจำประเทศญี่ปุ่น โดยได้สั่งการให้ติดตามสถานการณ์ยางพารา ประสานงานผู้นำเข้าเพื่อเชื่อมโยงตลาด และขยายปริมาณการส่งออกเพิ่มเติมด้วย